La Bibia piemontèisa/Testament Neuv/Tito/Tito 3


Tito

3

Esortassion a tùit ij fedej 

Arciama a la ment dij chërdent ch’a l’han da sogetesse ai governant e a j’autorità, ch’a l’han da scoteje e d’esse sèmper pront a fé ‘l bin. Ch’a diso ‘d mal ëd gnun; ch’a sio nen litigios, ma grassios, e ch’a dago preuva dla pì granda dosseur con tuti.

An d’àutri temp, ëdcò nojàutri i j’ero sventà e i scotavo nen. I j’ero dëstornà, ‘d gent sogeta a d'ògni sòrt ëd passion e ‘d piasì. Nòstra vita a l’era pien-a ‘d malissia e d’anvìa; i j’ero odios e i l’avìo an òdio j’un j’àutri. Contut, cand che Nosgnor, nòst Salvator a l’ha manifestà soa bontà e sò amor, chiel a l’ha salvane, nen për motiv d’euvre bon-e ch’i l’avèisso fàite, ma grassie a sò amor. Chiel a l’ha lavà vìa ij nòstri pecà e a l’ha argenerane con la forsa arnovratriss dlë Spirit Sant. Chiel a ha arvërsà con abondansa an sù nojàutri lë Spirit për ël mojen ëd Gesù Crist, nòst Salvator. Parèj, diciarà giust për soa grassia, i l’oma la fidansa ch’i arseivroma an ardità, un bel dì, la vita eterna.

Sta paròla a l’é certa e i veuj che costa dotrin-a a staga bin ferma an tra ‘d voi: a l’é parèj che tuti coj ch’a l’han chërdù an Nosgnor a s’angagio ‘d fé d’euvre bon-e. Tut sòn a l’é bon e ‘d vantagi për tuti.

D’àutra banda, fate nen campé an mes a ‘d discussion sensa sens riguard a ‘d genealogie, a ‘d chestion e polèmiche riguard a l’osservansa dla lege dij Giudé. Tut lolì a serv a nen e a fa mach perde ‘l temp. Se, malgré un-a o doe amonission, a la pianto ancora nen, ch’it l’abie gnente da fé con coj ch’a vorìo buteve j’un contra j’àutri. Ëd gent parèj a l’ha scartà da la vrità e ij sò pecà a-j condan-o daspërlor.

Conclusion 

Cand ch’a sara rivà Artemà o Tichico, ch’i veui mandeve, dësangagg-te e ven da mi a Nicòpoli, përchè i l’hai l’intension ëd passeie l’invern. Pronta con soegn ël viagi ‘d Zena, l’avocà e d’Apòllo. Varda ch’a-j manca gnente. Nòstra gent a l’ha d’amprende a fé ‘l bin e a provëdde a j’àutri lòn ch’a l’é da bzogn, a fin ch’a resto nen sensa frut.

Av saluto tuti coj ch’a son ansem a mi. Saluta coj ch’an veulo bin ant la fede. Che la grassia a sìa con tuti voi. Amen!

Nòte 

Bibia
Testament Neuv
Tito